Εκτός ερντογανικής αυλής ο μισογύνης Μπουλέντ Αρίντς επειδή είχε μια... έκλαμψη μετριοπάθειας | Tribune.gr\nΑρχική ΚΟΣΜΟΣ Εκτός ερντογανικής αυλής ο μισογύνης Μπουλέντ Αρίντς επειδή είχε μια… έκλαμψη μετριοπάθειας\n25 Νοεμβρίου 2020, 20:20 | Γράψτε το σχόλιο σας\nΔιαβάστε σχετικά για Γκρίζοι Λύκοι, Ισλαμιστές, Κόμμα Δικαιοσύνης και Ανάπτυξης (AKP), Μπουλέντ Αρίντς, Ρετζέπ Ταγίπ Ερντογάν, Σελαχατίν Ντεμιρτάς, Τουρκία,\nΟ Μπουλέντ Αρίντς (Bülent Arınç), πρώην αναπληρωτής πρωθυπουργός, υψηλό στέλεχος του ισλαμιστικού Κόμματος Δικαιοσύνης και Ανάπτυξης (AKP) και ένας από τους τέσσερις ιδρυτές του κόμματος, παραιτήθηκε την Τρίτη από την Ανώτατη Συμβουλευτική Επιτροπή, δηλαδή από σύμβουλος του Ρετζέπ Ταγίπ Ερντογάν. Η τουρκική προεδρία ανακοίνωσε ότι έκανε δεκτή την παραίτηση.\nΟ Αρίντς ήταν αυτός που έθεσε το θέμα του Αλμπαϊράκ, στην Ανώτατη Συμβουλευτική Επιτροπή, για να ακολουθήσει η παραίτηση του γαμπρού του Ερντογάν από τη θέση του υπουργού Οικονομίας.\nΣτα τέλη της περασμένης εβδομάδας ο Αρίντς έκανε δήλωση για το άδικο της συνεχιζόμενης κράτησης του συμπροέδρου του σοσιαλιστικού φιλοκουρδικού Κόμματος της Δημοκρατίας των Λαών, Σελαχατίν Ντεμιρτάς και του ακτιβιστή Οσμάν Καβάλα, που προκάλεσε σφοδρές αντιδράσεις στους κόλπους του συγκυβερνώντος ακροδεξιού κόμματος των Γκρίζων Λύκων.\nΝτεμιρτάς και Καβάλα έχουν συλληφθεί μετά την αποτυχημένη απόπειρα πραξικοπήματος του 2016.\n«Ο Σελαχατίν Ντεμιρτάς βρίσκεται στη φυλακή εδώ και τρία με τέσσερα χρόνια.\n»Η σύλληψη δεν πρέπει να μετατρέπεται σε τιμωρία», δήλωσε ο Αρίντς και πρόσθεσε:\n«Με σοκάρει το γεγονός ότι (ο Καβαλά) εξακολουθεί να κρατείται.\n»Είναι ανάγκη να απελευθερωθεί.\n»Όταν διάβασα αυτά τα κατηγορητήρια, είπα πως ούτε παιδί δεν θα τα έγραφε αυτά».\nΤα σχόλια του Αρίντς επικρίθηκαν από τους εθνικιστές του κόμματος MHP (Γκρίζοι Λύκοι), συμμάχου του κυβερνώντος κόμματος AKP του Ερντογάν.\nΤο AKP μαζί με το MHP έχουν πλειοψηφία στο κοινοβούλιο.\nΑν καταδικασθεί, ο Ντεμιρτάς κινδυνεύει να του επιβληθεί ποινή κάθειρξης 142 ετών για τρομοκρατία.\nΟ Καβαλά, ο οποίος είναι τώρα φυλακισμένος με κατηγορίες για κατασκοπεία που σχετίζονται με την αποτυχημένη απόπειρα πραξικοπήματος του 2016, είχε νωρίτερα αθωωθεί για κατηγορίες που σχετίζονταν με τις αντικυβερνητικές διαδηλώσεις του 2013.\nΜετά από όλο αυτόν τον σάλο και άδειασμα από τον Ερνογάν, ο Μπουλέντ Αρίντς ανάρτησε την Τρίτη στο Twitter την παραίτησή του, στην οποία επιχείρησε να δώσει εξηγήσεις για τις αναφορές του σε απαραίτητες νομικές μεταρρυθμίσεις, που προκάλεσαν και τις αντιδράσεις.\nΈγραψε πως «το δικαστικό σύστημα, η οικονομία και άλλοι τομείς προφανώς χρειάζονται μεταρρυθμίσεις.\n»Υπάρχει ανάγκη η χώρα μας να χαλαρώσει και να βρει λύση στα προβλήματα του έθνους μας.\n»Όπως έχω δηλώσει επανειλημμένως, είδα τη βούληση του Προέδρου προς αυτή την κατεύθυνση και τη στηρίζω.\n»Ωστόσο, αποφάσισα πως θα είναι πιο πρέπον να αποχωρήσω από τη θέση μου ως μέλος της Ανώτατης Συμβουλευτικής Επιτροπής, καθώς ανησυχώ πως τα λεγόμενά μου θα εμποδίσουν τις εργασίες προς τη μεταρρύθμιση, διότι διαστρεβλώθηκαν».\nΤην Κυριακή, ο Ερντογάν, χωρίς να αναφερθεί ονομαστικά στον Αρίντς, είπε ότι οι προσωπικές δηλώσεις δεν μπορούν να θεωρηθούν ισοδύναμες με τη στάση του κόμματος και πρόσθεσε ότι δεν μπορεί να δεχτεί την εύνοια τρομοκρατών σε καμία περίπτωση.\nΝα σημειωθεί ότι ο Μπουλέντ Αρίντς δεν είναι κάποιος μετριοπαθής μεταρρυθμιστής που τέθηκε εκτός της ερντογανικής αυλής εξαιτίας των ευαισθησιών του.\nΤον Ιούλιο του 2015, ως αντιπρόεδρος της τουρκικής κυβέρνησης, προκάλεσε σάλο καθώς απαίτησε χωρίς περιστροφές από μια βουλευτίνα του φιλοκουρδικού κόμματος, την Νουρσέλ Αϊντογάν, που προσπάθησε να πάρει τον λόγο στο κοινοβούλιο, «ως γυναίκα, να σιωπήσει».\nΟ Αρίντς το 2014 είχε δηλώσει ότι οι γυναίκες δεν πρέπει να γελούν δημοσίως.